Revista Conde Nast Traveler a publicat o listă a celor mai frumoase zece castele "de zăpadă" din lume, cu peisaje uimitoare şi cetăţi impunătoare care merită vizitate pe timp de iarnă.

Cetatea Râşnov este inclusă pe această listă, alături de Castelul Neuschwanstein (Bavaria, Germania), Palatul ţarului Alexei Mikhailovich în Parcul Kolomenskoye (Moscova, Rusia), Castelul Matsumoto (Japonia), Castelul Hohenzollern (Germania), Castelul Hradcany (Praga, Republica Cehă), Castelul Blair (Perthshire, Scoţia), Castelul Gamlehaugen (Bergen, Norvegia), Castelul Uchisar (Nevsehir, Turcia) şi Castelul Inuyama (Japonia).

Castelul Neuschwanstein (Bavaria, Germania)

Palatul ţarului Alexei Mikhailovich în Parcul Kolomenskoye (Moscova, Rusia)

Castelul Matsumoto (Japonia)

Primarul Râşnovului, Adrian Veştea, a spus că distincţia nu poate decât să îl bucure, fiind una justificată şi prin numărul tot mai mare de turişti care se înregistrează de la an la an.

"Până la sfârşitul lunii decembrie 2015 s-au înregistrat aproximativ 362.700 de vizitatori, care este un număr record de vizitatori. Consider că este o distincţie care se justifică, ţinând cont că Cetatea Râşnov are un număr tot mai mare de vizitatori. Din păcate, nu am putut beneficia de fonduri europene pentru că la vremea respectivă cetatea se afla în litigiu şi a fost nevoie de clarificare juridică. Totuşi, acum trendul este crescător, ţinând cont că în 2013 am avut 108.000 de vizitatori, în 2014 - 241.000 de vizitatori şi acum am ajuns la aproape 363.000 de vizitatori", a spus Veştea.

Primarul speră ca, pe viitor, cetatea să atragă cel puţin 500.000 de vizitatori anual.

Cetatea Râşnov este un ansamblu fortificat situat pe dealul calcaros aflat la sudul oraşului Râşnov din judeţul Braşov, unul din cele mai bine păstrate ansambluri fortificate din Transilvania. Cetatea Râşnov controla, prin poziţia sa strategică, accesul în Transilvania dinspre Valea Râşnoavei. Până la mutarea vămii de la Rucăr la Bran şi construirea cetăţii Bran pentru protejarea vămii regale, la sfârşitul secolului al XIV-lea, Cetatea Râşnov era prima fortificaţie lângă drumul Branului, după intrarea în Transilvania. În anul 1427, împăratul Sigismund de Luxemburg a vizitat Cetatea Râşnov, pe care a trecut-o în administrarea comunităţii locale şi căreia i-a acordat rangul de târg.